Vrou in kar buite Nelspruit doodgeskietArgieffoto ŉ Vrou is Dinsdag in haar kar buite Mbombela (Nelspruit) doodgeskiet deur insittendes van ŉ wit Mercedes‑Benz. Die polisie ondersoek ŉ saak van moord en het ŉ soektog na die verdagtes van stapel gestuur nadat die 39-jarige slagoffer kort voor 12:00 Dinsdag deur die verdagtes in Pienaar voorgekeer is. Volgens inligting wat die polisie ontvang het, is die vrou se motor deur die Mercedes‑Benz vasgekeer. “Twee gewapende verdagtes het uit die motor geklim en die vrou in haar motor doodgeskiet,” sê kol. Donald Mdhluli, woordvoerder van die polisie in Mpumalanga. “Die verdagtes het toe ŉ onbekende bedrag kontant gebuit.” Paramedici en die polisie is na die toneel ontbied, waar die vrou dood verklaar is. Niemand is nog in verband met die voorval in hegtenis geneem nie en die polisie het lede van die publiek gevra om die polisie te kontak indien hulle inligting oor die voorval of die verdagtes het. Lede van die publiek kan die ondersoekbeampte, kapt. Vusi Thobela, by 0824691956 skakel of die polisie se misdaadnommer 08600 10111 bel.